LV Eiropas Savienības Oficiālais Vēstnesis C 257/54

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 257/17)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CIPOLLOTTO NOCERINO”

EK Nr.: IT/PDO/005/0453/10.03.2005

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche agricole e forestali Adrese: Via XX Settembre, 20 I-00187 Roma Tālr.: (39) 06 481 99 68 Fakss: (39) 06 42 01 31 26 E-pasts: qpa3@politicheagricole.it

2. Grupa:

Nosaukums: Comitato promotore per la registrazione D.O.P. «Cipollotto Nocerino» Adrese: Via Fucilari, 28 (presso CONFAS) I-84014 Nocera Inferiore (SA) Tālr.: (39) 338 77 311 23 Fakss: (39) 081 92 64 77 E-pasts: bulleri@email.it Sastāvs: ražotāji/pārstrādātāji ( X ) citi ( )

3. Produkta veids:

1.6. grupa — svaigi vai pārstrādāti augļi, dārzeņi un labība, kas minēti I pielikumā — sīpoli

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Cipollotto Nocerino”

4.2. Apraksts: Ar ACVN “Cipollotto Nocerino” apzīmē Allium Cepa L. sugas sīpolus, kas ir zālaugi ar divgadu veģetācijas ciklu. Laižot tirdzniecībā produktu, tam piemīt šādas īpašības. Sīpols: garša: saldena, bez pikantuma, piesātināta un aromātiska; forma: cilindriska, apakšdaļā nedaudz platāka; krāsa: iekšējās un ārējās zvīņlapas pilnībā baltas; sīpola izmērs: no 1 cm līdz 5 cm; mitrums: vairāk nekā 92 %. Stublāji: krāsa: izteikti zaļganzila ar zilganblāvu spīdumu; forma: lineāra, iegarena, cilindriska, ar smailu galu. Lai varētu laist tirdzniecībā sīpolus, tiem jābūt: nebojātiem, veseliem, bez jebkādiem redzamiem svešķermeņiem, bez bojājumiem, bez tukša stumbra, bez kaitēkļiem, bez pārmērīga ārējā mitruma, bez svešas izcelsmes smaržas un/vai garšas, bez ārēji redzamiem dzinumiem, bez izaugumiem, kas radušies normai neatbilstošas augšanas rezultātā, izturīgiem, kompaktiem, var būt ar sakņu kušķi vai bez tā, stublāji var būt veseli vai sagriezti dažādos garumos.

4.3. Ģeogrāfiskais apgabals: “Cipollotto Nocerino” audzē visā Sarno ielejas līča apgabalā, kas atrodas Salerno provinces Agro Nocerino teritorijā un Neapoles provinces dienvidrietumu daļā. Attiecīgās pašvaldības ir precīzi norādītas specifikācijā.

4.4. Izcelsmes apliecinājums: Ir jākontrolē visi ražošanas procesa posmi, reģistrējot katru izejvielu un gatavo produktu. Šādā veidā un reģistrējot ražotājus, iesaiņotājus, kā arī kultivētās zemes gabalus kontroles iestādes pārraudzībā esošos sarakstos, tiek garantēta produkta izsekojamība (no viena ražošanas ķēdes gala līdz otram abos virzienos). Kontroles iestāde pārbauda visas attiecīgajos sarakstos reģistrētās fiziskās un juridiskās personas, kā noteikts produkta specifikācijā un attiecīgajā kontroles plānā. Ja kontroles iestāde konstatē neatbilstību, pat ja tā skar tikai vienu ražošanas ķēdes posmu, produktu nedrīkst laist tirdzniecībā, apzīmējot to ar norādi par aizsargātu cilmes vietas nosaukumu “Cipollotto Nocerino”.

4.5. Ražošanas metode: Specifikācijā cita starpā noteikts, ka sīpoli jāaudzē atklātā laukā. Augsni apar ne dziļāk par 40 cm. Pēc aparšanas veic ecēšanu, lai augsni sagatavotu sīpolu audzēšanai. Augu stādīšanas maksimālais blīvums ir 200 augi/m2, attālums starp rindām ir 20-35 cm un starp sīpoliem — 10-15 cm. Stādīšanai paredzētos sīpolus iegūst un atlasa tikai no sīpoliem, kas audzēti specifikācijas 3. pantā norādītajā teritorijā. Sīpolus sēklai var audzēt visu gadu lecektīs vai tieši atklātā laukā; pārstādīšanu veic tad, kad sīpoli ir 14-16 cm gari. Apūdeņošanu veic atkarībā no sezonas klimatiskajiem apstākļiem: vasaras periodā apūdeņošanu veic 3-4 reizes nedēļā. Pie citiem veicamajiem pasākumiem pieder augu mēslošana stādīšanas un audzēšanas laikā un nezāļu iznīcināšana ar herbicīdiem pirms un pēc stādīšanas vai pirms un pēc pārstādīšanas. Produkta ražošana un iepakošana jāveic tajā pašā teritorijā, lai nodrošinātu kvalitāti, izsekojamību un kontroli.

Lai izvairītos no turpmākiem bojājumiem, kas samazinātu pārdošanai paredzēto produktu apjomu un, galvenokārt, visas partijas kvalitātes samazināšanos, ir būtiski veikt minēto apstrādi īsā laikposmā, kad sīpols vēl ir stingrs: tādējādi sīpolus var nomizot, kad tie ir visatbilstošākajā fizioloģiskajā stāvoklī, un iegūt vislabākos rezultātus. Lai pierādītu to, cik svarīgi ir veikt visus apstrādes posmus un iepakošanu ražošanas vietā īsā laikposmā, jāatzīmē, ka “Cipollotto Nocerino” sīpolus patērē svaigā veidā un to galvenās īpašības (aromāts, spīdīgums, maigā tekstūra, sulīgums, kraukšķīgums, stingrums), kas tos padarījušas par unikālu un vērtīgu produktu, tiktu apdraudētas, veicot papildu apstrādi vai pārvietošanu uz citām vietām.

4.6. Saikne: Pastāv pierādījumi, ka sīpolus Sarno līcī audzēja jau pirms vairāk nekā 2000 gadiem: tie attēloti sienu gleznojumos seno Pompeju Sarnus Lararium mājas aizgādņu svētnīcā. Vēsturiskos avotos minēts, ka viduslaikos sīpolus pārdeva tirgū līdz ar apelsīniem, citroniem un kastaņiem. Pazīstamajā Salerno medicīnas skolā Hippocratica Civitas ieteica uzturā lietot sīpolus. Arī 19. gadsimta beigās un 20. gadsimta sākumā sīpolus aprakstīja agronomu rokasgrāmatās un svarīgāko sēklaudzēšanas uzņēmumu katalogos. Kopš tā laika balto sīpolu kultūrai ir būtiska nozīme vietējās saimniecībās. Sīpolu audzēšanu Valle del Sarno ielejā veicināja augsnes un laika apstākļi visā apgabalā. Augsnes izcelsme, attīstība un pašreizējā struktūra veido optimālu substrātu “Cipollotto” audzēšanai, kas labi aug vieglā, humusu saturošā, vēsā, labi nosusinātā augsnē bez stāvoša ūdens. Valle del Sarno ielejas ģeoloģiskās un litoloģiskās struktūras veidošanos ir noteikuši apkārtnē esošie vulkāni; daudzie Vezuva izvirdumi ir veicinājuši stratifikāciju un augsnes fizisko un ķīmisko īpašību veidošanos. Regulāru Vezuva izvirdumu rezultātā teritorijā ir izkaisīti pelni, minerālvielas un lapilli (mazi akmentiņi), kas ir bagātinājuši augsni ar barības vielām un izveidojuši dabisku un efektīvu drenāžas sistēmu.

Vides īpatnības raksturo arī vietējie fotoperiodi: vienmērīgā saules gaisma un tumsas periodi labvēlīgi ietekmē apgabalu, kurā aug Liliacee sīpoli ar īsu veģetācijas ciklu, veicina līdzsvarotu auga augšējās daļas (stublāju) un apakšzemes daļas attīstību, kas kopā ar citiem faktoriem veido auga organoleptiskās un morfoloģiskās īpašības, turklāt nodrošina arī labvēlīgus apstākļus, kas veicina sīpola baltās krāsas veidošanos.

Maigais klimats, kas raksturīgs centrālajam Vidusjūras reģionam un kuru veicina apgabala reljefs un vēji, kas pūš no ziemeļaustrumiem uz rietumiem no Monti Picentini, Lattari un no Vezuva, visu gadu nodrošina atbilstošus apstākļus ar mērenu temperatūru un bez pārmērīga karstuma. Šādas vides kontekstā būtisks ir cilvēka faktors: gadsimtu ilgā vietējo zemnieku īpašā pieredze, kuri, strādājot tikai ar rokām, (pārstādot sīpolus, tos mizojot un audzējot sēklu) apliecina to, cik cieša saikne ir starp produktu, ražotājiem un teritoriju, un to, cik lielā mērā šī kombinācija piešķir produktam tā īpašības, kas to padara unikālu savā jomā un nodrošina tam neapstrīdamu reputāciju.

4.7. Pārbaudes struktūra:

Nosaukums: CSQA Certificazioni S.R.L. Adrese: Via San Gaetano, 74 I-36016 Thiene (VI) Tālr.: (39) 0445 31 30 11 Fakss: (39) 0445 31 30 70 E-pasts: csqa@csqa.it

4.8. Marķējums: Sīpoli jāsagatavo tirgum tā, lai tiktu nodrošināta produkta atbilstoša aizsardzība. Uz iepakojumiem jābūt šādai informācijai, kas uzrakstīta uz vienas iepakojuma puses, ir salasāma un neizdzēšami marķēta, kā arī redzama no ārpuses:“Cipollotto Nocerino” un “Denominazione Origine Protetta” (aizsargāts cilmes vietas nosaukums) vai tā saīsinājums itāliešu valodā “D.O.P.” Uz katra iepakojuma norāda atšķirības zīmi, specifisku un nepārprotamu logotipu, ko lieto kopā ar aizsargātas cilmes vietas nosaukumu; ražošanas un/vai iepakošanas uzņēmumu (var norādīt tikai identifikācijas kodu). Tirdzniecības specifikācija:“extra” kategorija — I kategorija; satura daudzums iepakojumā, kas izteikts saskaņā ar spēkā esošajiem noteikumiem. Logotips ir aplis, kurā attēloti trīs elementi: stilizēts sīpola attēls, ko veido balts cilindrisks sīpols ar melnu ēnojumu un diviem gariem stublājiem ar zaļiem, smailiem galiem; elements, kas grafiski atgādina stilizētu S burtu, zaļš, nedaudz ieliekts pa labi, uz kura pamata logotipa kreisajā pusē atveidots “Cipollotto” augs; trešo elementu veido uzraksts “Cipollotto Nocerino” logotipa labajā pusē burta “S” vidusdaļā. Logotipa detalizēts apraksts ietverts ražošanas specifikācijā. Produktus, kuru sagatavošanā arī pēc apstrādes un pārstrādes izmanto nosaukumu “Cipollotto Nocerino”, var laist tirdzniecībā iepakojumos, uz kuriem ir atsauce uz minēto nosaukumu, un Kopienas logotipu var izmantot tikai tad, ja:

apstiprinātais aizsargātas ģeogrāfiskās izcelsmes produkts “Cipollotto Nocerino” ir vienīgā atbilstīgās produktu grupas sastāvdaļa;

intelektuālā īpašuma tiesību turētāji, kam šīs tiesības piešķirtas, reģistrējot ACVN “Cipollotto Nocerino”, un kas apvienojušies konsorcijā, kuru atzinusi Lauksaimniecības un mežsaimniecības ministrija, ir pilnvarojuši ACVN “Cipollotto Nocerino” lietotājus. Šis konsorcijs arī reģistrē šos lietotājus īpašos reģistros un uzrauga pareizu aizsargāta cilmes vietas nosaukuma izmantošanu. Ja atzīts konsorcijs nepastāv, iepriekš minētos uzdevumus veic Lauksaimniecības un mežsaimniecības ministrija kā valsts iestāde, kas atbildīga par Regulas (EK) Nr. 510/2006 īstenošanu.

(1) OV L 93, 31.3.2006., 12. lpp.